ΟΔΗΓΙΑ 1999/19/ΕΚ ΤΗΣ ΕΠΙΤΡΟΠΗΣ της 18ης Μαρτίου 1999 με την οποία τροποποιείται η οδηγία 97/70/ΕΚ του Συμβουλίου σχετικά με τη θέσπιση εναρμονισμένου καθεστώτος για τα αλιευτικά σκάφη μήκους 24 μέτρων και άνω (Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/70/ΕΚ του Συμβουλίου, της 11ης Δεκεμβρίου 1997, σχετικά με τη θέσπιση εναρμονισμένου καθεστώτος για τα αλιευτικά σκάφη μήκους 24 μέτρων και άνω (1), και ιδίως το άρθρο 8,

Εκτιμώντας:

(1) ότι η Επιτροπή εξέτασε τις διατάξεις σχετικά με το κεφάλαιο IX του παραρτήματος II της οδηγίας 97/70/ΕΚ όσον αφορά την εφαρμογή τους στα νέα αλιευτικά σκάφη μήκους μεταξύ 24 και 45 μέτρων, λαμβάνοντας δεόντως υπόψη το περιορισμένο μέγεθος των σκαφών και τον αριθμό των επιβατών 7

(2) ότι, από την εξέταση προέκυψε ότι, όσον αφορά τις ραδιοεπικοινωνίες είναι δυνατό να εξασφαλισθεί ισοδύναμο επίπεδο ασφαλείας για τα εν λόγω σκάφη, όταν λειτουργούν αποκλειστικά στη θαλάσσια περιοχή Α1, με την απαίτηση να φέρουν πρόσθετη συσκευή πολύ υψηλών συχνοτήτων (VHF) που να χρησιμοποιεί ψηφιακή επιλεκτική κλήση (DSC) αντί ραδιοφάρου ένδειξης στίγματος άμεσης ανάγκης (EPIRB) 7

(3) ότι, με βάση αυτή την εξέταση, πρέπει να τροποποιηθεί το παράρτημα ΙΙ της οδηγίας 97/70/ΕΚ 7

(4) ότι η τροποποίηση αυτή είναι σύμφωνη προς τις κατευθυντήριες γραμμές για την συμμετοχή πλοίων που δεν υπάγονται στη σύμβαση SOLAS στο παγκόσμιο ναυτιλιακό σύστημα κινδύνου και ασφαλείας (GMDSS), που καθορίστηκαν από την επιτροπή θαλάσσιας ασφάλειας του Διεθνούς Ναυτηλιακού Οργανισμού (IMO) με την εγκύκλιο αριθ. 803 της 9ης Ιουνίου 1997 7

(5) ότι τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής που συγκροτήθηκε βάσει του άρθρου 12 της οδηγίας 93/75/ΕΟΚ του Συμβουλίου (2), όπως τροποποιήθηκε με την οδηγία 98/74/ΕΚ της Επιτροπής (3),

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο παράρτημα ΙΙ της οδηγίας 97/70/ΕΚ προστίθεται στο «Κεφάλαιο IX: τηλεπικοινωνίες» το ακόλουθο κείμενο:

«Κανονισμός 7: τηλεπικοινωνιακός εξοπλισμός - θαλάσσια περιοχή Α1

Παρεμβάλλεται η νέα παράγραφος 4 με την ακόλουθη διατύπωση:

"Με την επιφύλαξη των διατάξεων του κανονισμού 4 στοιχείο α) η αρμόδια αρχή επιτρέπεται να απαλλάσσει τα νέα αλιευτικά σκάφη μήκους μεγαλύτερου των 24 μέτρων αλλά μικρότερου των 45 μέτρων τα οποία αλιεύουν αποκλειστικά στη θαλάσσια περιοχή Α1 από τις απαιτήσεις του κανονισμού 6 παράγραφος 1 στοιχείο στ) και του κανονισμού 7 παράγραφος 3, υπό τον όρο ότι είναι εξοπλισμένα με ραδιοεγκατάσταση πολύ υψηλών συχνοτήτων (VHF) όπως προβλέπεται στον κανονισμό 6 παράγραφος 1 στοιχείο α) και, επιπλέον, με ραδιοεγκατάσταση VHF που χρησιμοποιεί ψηφιακή επιλεκτική κλήση (DSC) για τη μετάδοση σημάτων κινδύνου από το πλοίο στην ακτή, όπως προδιαγράφεται από τον κανονισμό 7 παράγραφος 1 στοιχείο α)"».

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την 31η Μαΐου 2000. Πληροφορούν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή τις διατάξεις εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 18 Μαρτίου 1999.

Για την Επιτροπή

Neil KINNOCK

Μέλος της Επιτροπής

(1) ΕΕ L 34 της 9. 2. 1998, σ. 1.

(2) ΕΕ L 247 της 5. 10. 1993, σ. 19.

(3) ΕΕ L 276 της 13. 10. 1998, σ. 7.